На основу члана 119 став 1. тачка 1) Закона о основама система образовања и васпитања („Службени гласник РС“, бр. 88/17,27/18,10/19,6/20 и 129/21), Правилника о дипломама за изузетан успех ученика у основној школи („Службени гласник РС“, бр. 139/22), Школски одбор је на седници одржаној дана \_\_\_\_\_\_\_\_\_\_\_. године донео

ПРАВИЛНИК О ПОХВАЉИВАЊУ И

НАГРАЂИВАЊУ УЧЕНИКА

И ЗАПОСЛЕНИХ

У

ОШ „ЦВЕТИН БРКИЋ“, ГЛУШЦИ

# I Опште одредбе

**Члан 1.**

Правилником о похваљивању и награђивању ученика и запослених (даље: Правилник) у ОШ "Цветин Бркић" у Глушцима - даље: Школа), прописују се врсте диплома, похвала и награда које могу добити ученици и запослени као и услови и начин њиховог додељивања.

# II Похваљивање и награђивање ученика

**Члан 2.**

Ученик који се истиче у учењу и владању похваљује се или награђује.

Правилником о похваљивању и награђивању ученика Школе одређују се услови и начин за додељивање похвала и награда, као и за избор ученика генерације.

У току школовања ученику се додељује диплома или награда за изузетан општи успех, односно диплома за изузетан успех из појединих наставних предмета и изузетног постигнућа у било којој области рада Школе.

Врсте диплома, односно награда и ближе услове за њихово додељивање прописује

**Члан 3.**

Наставничко веће додељује похвале, награде и дипломе и то:

1) за одличан успех и примерно владање;

2) за постигнут изузетан успех из појединих наставних области, односно за изузетан успех у појединим ваннаставним активностима;

3) за освојено прво, друго или треће место на општинском, окружном или републичком такмичењу;

4) "Ученик генерације";

5) диплома „Вук Караџић“;

6) диплома „Доситеј Обрадовић“.

Похвале из става 1. тач. 4) овог члана, као и дипломе из тачке 5) и 6) овог члана додељују се ученику завршног разреда.

Ученици који су освојили прво, друго или треће место на општинском, окружном или републичком такмичењу јавно се похваљују истицањем њихове фотографије и текста похвале на видљивом месту ходника школе.

## 1. УСЛОВИ ЗА ДОДЕЛУ ДИПЛОМА

**Члан 4.**

Диплома „Вук Караџић” додељује се ученику:

1) ако на крају сваке школске године у току стицања основног образовања и васпитања постигне одличан успех из свих обавезних предмета, изборних програма и активности прописаних планом и програмом наставе и учења и примерно владање и

2) ако добије најмање једну диплому „Доситеј Обрадовић”.

**Члан 5.**

Диплома „Доситеј Обрадовић” додељује се ученику за изузетне резултате из обавезног предмета, односно изборног програма ако ученик:

1) постигне најмање врло добар општи успех и примерно владање на крају сваке школске године;

2) постигне одличан успех из одговарајућег обавезног предмета или изборног програма други страни језик, односно ,,истиче се” из одговарајућег изборног програма на крају сваке школске године;

3) у току школовања, из тог обавезног предмета, односно изборног програма, добије једну од прве три награде на општинском, градском, окружном, републичком или међународном нивоу такмичења из тог обавезног предмета, односно изборног програма у складу са календаром такмичења и смотри ученика основних школа.

Изузетно, у случају да такмичење из одговарајућег предмета и изборног програма није дефинисано календаром такмичења и смотри ученика основне школе, диплома „Доситеј Обрадовић” додељује се ученику који поред услова из става 1. тач. 1) и 2) овог члана, испољи и постигне потпуније и шире познавање садржаја тог обавезног предмета и изборног програма него што је предвиђено планом и програмом наставе и учења, a што је предвиђено школским актима.

**Члан 6.**

 Ученику се може се доделити више диплома „Доситеј Обрадовић” под условима утврђеним овим правилником.

**Члан 7.**

 Одељењски старешина, односно предметни наставник предлаже ученика за доделу диплома прописаних овим правилником на крају основног образовања и васпитања.

Одељењско веће утврђује да ли ученик испуњава услове прописане овим правилником за додељивање одговарајуће дипломе.

Наставничко веће школе доноси одлуку о додели дипломе.

**Члан 8.**

Диплома „Вук Караџић” издаје се на обрасцу број 1, у облику табака величине 21 x 29 cm, са прописаним текстом и ликом Вука Караџића на унутрашњим странама у вишебојној штампи.

Диплома „Доситеј Обрадовић” издаје се на обрасцу број 4, у облику табака, величине 21 x 29 cm, са прописаним текстом и детаљем из Мирослављевог јеванђеља на унутрашњим странама у вишебојној штампи.

## 2. КРИТЕРИЈУМИ ЗА ДОДЕЛУ ЗВАЊА „УЧЕНИК ГЕНЕРАЦИЈЕ“

**Члан 9.**

Похвала „ Ученик генерације “ додељује се ученику добитнику дипломе „ Вук Караџић “ с највише бодова у односу на остале добитнике те дипломе, додељених према критеријумима утврђеним Статутом.

Примерно владање кандидат за доделу похвале „ Ученик генерације “ мора имати и после закључивања оцене из владања, најмање до доношења одлуке о додели те похвале.

Кандидату за ученика генерације припадају бодови по основу успеха на такмичењима/смотрама из наставних предмета у организацији Министарства просвете или признатих од стране тог министарства а која су предвиђена календаром такимичења и то на следећи начин:

1) за успех на школском такмичењу ученику припада :

 - за освојено прво место - 3 бода;

 - за освојено друго место - 2 бода;

 - за освојено треће место - 1 бод.

2) за успех на општинском такмичењу ученику припада:

 - за освојено прво место - 5 бодова;

 - за освојено друго место - 4 бода;

 - за освојено треће место - 3 бода.

3) за успех на окружном такмичењу ученику припада:

 - за освојено прво место - 10 бодова;

 - за освојено друго место - 8 бодова;

 - за освојено треће место - 6 бодова.

1. за успех на републичком такмичењу ученику припада:

 - за освојено прво место - 20 бодова;

 - за освојено друго место - 18 бодова;

 - за освојено треће место - 15 бодова.

Ученик који је учествовао на републичком такмичењу а није освојио ниједно од прва три места добија по основу учешћа 12 бодова.

 У случају да је резултат ученика постигнут у пару или тимским радом, односно екипно, ученицима који су учествовали у постизању резултата признаје се трећина од бодова утврђених у ставу 3. и 4.овог члана.

Предлог за избор ученика генерације утврђује одељењски старешина ученика на седници одељењског већа на којој се утврђују успех и владање ученика на крају наставне године.

Предлог се подноси у писаном облику и треба да буде образложен, уз навођење података о успеху и владању ученика.

Предлог се подноси директору, одмах после седнице одељенског већа на којој су утврђени успех и владање ученика на крају наставне године.

По истицању рока за достављање иницијативе директор именује трочлану комисију, у чијем саставу су, поред њега, два стручна сарадника.

Задатак комисије је да провери податке о успеху и владању ученика, да на основу тако проверених података сваком кандидату утврди бодове по основу успеха на такмичењима и да на основу тако утврђених бодова сачини ранг листу и кандидата с највишим бројем бодова предложи наставничком већу за доделу похвале „ Ученик генерације “.

У случају да највећи број бодова имају два или више ученика, комисија ће наставничком већу предложити да поново гласа. У том случају похвала „Ученик генерације “ додели ће се оном ко добије већину гласова од присутних чланова по поновљеном гласању.

Наставничко веће доноси одлуку о додели похвале „Ученик генерације“, као и о награди за изабраног ученика.

Наставничко веће одлуку доноси већином гласова од укупног броја присутних чланова и та одлука је коначна.

Ученик генерације награђује се књигом.

Ученик генерације, поред награде у облику књиге, може добити и награду у облику златника или у облику другог примереног поклона, у складу са могућностима Школе, донатора или спонзора.

Ученик генерације похваљује се и истицањем фотографије на видљивом месту ходника школе.

## 3. ВРСТЕ ПОХВАЛА И НАГРАДА

**Члан 10.**

Похвале могу бити за:

1) одличан успех и примерно владање;

2) постигнут изузетан успех из појединих наставних области, односно за изузетан успех у појединим ваннаставним активностима;

3) освојено прво, друго или треће место на општинском, окружном или републичком такмичењу;

4) "Ученика генерације".

Похвалa из става 1. тач. 4) овог члана додељују се ученику завршног разреда.

Похвале се додељују на крају наставне године и могу бити писмене и усмене.

Усмену похвалу ученик добија за остварене резултате у раду, учењу и понашању у току наставног периода и саопштава их одељенски старешина пред одељењем и родитељима.

Писмену похвалу ученик добија за остварене резултате у раду, учењу, понашању, као и за учешће у културној и јавној делатности школе, на крају другог полугодишта и уписују се у ђачку књижицу.

 **Члан 11.**

Ученици који на крају наставне године постигну општи одличан успех и примерно владање похваљују се за постигнут одличан успех и примерно владање .

Похвала за постигнут изузетан успех из појединог наставног предмета, односно за постигнут успех у појединим ваннаставним активностима, додељује се ученицима који су се у току наставне године посебно истицали у тим наставним областима.

Награде се додељују ученицима као признање за изузетан успех постигнут у учењу и раду у свим наставним и ваннаставним активностима, као и признања за освојено место на такмичењима које је школа организовала или у њима учествовала.

Награде ученику могу бити у облику посебних диплома, уверења и књига, а у изузетним случајевима и у новчаним износима.

Награде се могу додељивати појединим ученицима или групи ученика, као и одељенској заједници, на крају наставне године.

Награде додељује наставничко веће, на предлог одељењског старешине на основу мишљења одељенског већа, а школски одбор одобрава средства за доделу награда.

Награде ученицима могу додељивати и спонзори, односно донатори, на основу критеријума које пропишу својим актима.

Ученици могу добити и друге облике материјалног награђивања који се исказују кроз плаћене екскурзије, летовања, одморе, куповину спортске опреме, реквизита и слично.

## 4. НАДЛЕЖНОСТ ОРГАНА ЗА ДОНОШЕЊЕ ОДЛУКЕ О ДОДЕЛИ ПОХВАЛЕ И НАГРАДЕ

**Члан 12.**

 На одлуку о додељивању похвале или награде може се уложити жалба под условом:

1.Ако је повређен поступак за додељивање награда;

2.Ако је одлуку додели похвале, награде или дипломе донео ненадлежни орган школе;

3.Ако је награду, похвалу односно диплому добио ученик који је није заслужио.

 Право на жалбу има сваки заинтересован ученик или запослени школе, у року од 8 дана рачунајући од дана доношења одлуке о додели похвале или признања.

 О жалби одлучује Школски одбор.

 Одлука по жалби је коначна.

# III Награђивање запослених

**Члан 13.**

Директор школе може да, из сопствених прихода, уколико их Школа оствари, обезбеди новчана средства за награђивање запослених, по следећим критеријумима:

1. Наставници чији су ученици освојили 1. место на републичком такмичењу -10 % од месечне плате;
2. Запосленог због повећаног обима посла који захтева неодложно извршење у кратком року -10% од месечне плате;
3. За рад у комисији за јавне набавке за набавке на које се Закон о јавним набавкама примењује. -10% од месечне плате;
4. За учешће и рад на изради распореда часова -10% од месечне плате;

**Члан 14.**

Запослени се може наградити за остварен допринос на раду увећавањем броја дана годишњег одмора и то по основу доприноса на раду као и слободним данима.

1) **за остварене изузетне резултате – 4 радна дана**

(да остварује изузетан непосредни контакт са ученицима, другим запосленима и родитељима ученика; пружа помоћ другим запосленима; има повећан обим посла и извршава их пре постављених рокова; да његови ученици постижу изузетне резултате у учењу и на такмичењима освајају награде, похвале и захвалнице, да ради у различитим комисијама Школе, ради на ажурирању и уређивању сајта Школе, учествује у раду Тима за заштиту од насиља било као члан или руководилац, учествује у изради Школског развојног плана, самовредновању школе ),

2) **за врло успешне резултате – 3 радна дана**

(да поштује ученике, друге запослене и родитеље ученика; испуњава постављене рокове за додељене послове, креативан је у раду и користи сва савремена средства за рад),

3) **за успешне резултате – 2 радна дана**

(савесно залагање и обављање послова, да поштује ученике, друге запослене и родитеље ученика; да користи сва савремена средства за рад);

Оцену успешности резултата на раду даје директор школе или комисија коју формира директор школе а коју чине педагог, секретар и библиотекар.

Запосленом се може увећати годишњи одмор само по једној од напред наведених категорија.

**Члан 15.**

За остварен допринос на раду запослени се може јавно похвалити на седницама Наставничког већа и Школског одбора.

# IV Прелазне и завршне одредбе

**Члан 16.**

Тумачење одредби овог правилника даје Школски одбор.

**Члан 17.**

Правилник ступа на снагу осмог дана од дана објављивања на огласној табли Школе.

|  |  |
| --- | --- |
|  | ПРЕДСЕДНИКШКОЛСКОГ ОДБОРА  |
|    | \_\_\_\_\_\_\_\_\_\_\_\_\_\_\_\_\_\_  |

Бобан Симић

Правилник је заведен под деловодним бројем \_\_\_\_\_ од \_\_\_\_\_\_\_\_\_\_\_\_\_\_\_\_\_\_\_. године, а објављен је на огласној табли Школе, дана \_\_\_\_\_\_\_\_\_\_ године.

|  |  |
| --- | --- |
| СЕКРЕТАР ШКОЛЕ |    |
| \_\_\_\_\_\_\_\_\_\_\_\_\_\_\_\_\_\_ |    |

Сања Гајић

САДРЖАЈ

[I Опште одредбе 1](#_Toc134532672)

[II Похваљивање и награђивање ученика 1](#_Toc134532673)

[1. УСЛОВИ ЗА ДОДЕЛУ ДИПЛОМА 2](#_Toc134532674)

[2. КРИТЕРИЈУМИ ЗА ДОДЕЛУ ЗВАЊА „УЧЕНИК ГЕНЕРАЦИЈЕ“ 3](#_Toc134532675)

[3. ВРСТЕ ПОХВАЛА И НАГРАДА 5](#_Toc134532676)

[4. НАДЛЕЖНОСТ ОРГАНА ЗА ДОНОШЕЊЕ ОДЛУКЕ О ДОДЕЛИ ПОХВАЛЕ И НАГРАДЕ 6](#_Toc134532677)

[III Награђивање запослених 6](#_Toc134532678)

[IV Прелазне и завршне одредбе 7](#_Toc134532679)